
IRIZPENA, TICKETBAI BETEBEHARRA DUTEN ZERGADUNEK INFORMAZIOA BEREHALA EMATEKO BEREZITASUNAK ETA TICKETBAI FITXATEGIAK EZ-OHIKO EGOERA BATZUETAN BIDALTZEKO BESTE MODU BEREZI BATZUK ARAUTZEN DITUEN FORU AGINDUAREN PROIEKTUARI BURUZ (Kontsulta Batzordearen 2022ko abenduaren 23ko bilkura).
I.- EGITATEZKO AURREKARIAK
Irizpen honek lantzen duen foru aginduaren proiektua Ogasun, Finantza eta Aurrekontu Saileko foru diputatuak igorri zuen Kontsulta Batzorde honetara, bat etorriz Diputatuen Kontseiluaren martxoaren 30eko 40/1999 Foru Dekretuaren 20. artikuluko 2. apartatuan aurreikusitakoarekin.  Irizpen eskaerarekin batera, entzunaldiko eta jendaurrean jartzeko izapideen emaitzak jaso dituen memoria, arau eraginaren txosten bat eta txosten ekonomiko bat ere gehitu dira, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onesten baititu xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza jarraibideak.
Foru aginduaren proiektu horren bidez, honako bi hauetan aldaketa bana egitea onesten da: alde batetik, abenduaren 26ko 703/2017 Foru Agindua, balio erantsiaren gaineko zergaren erregistro liburuak Arabako Foru Aldundiaren egoitza elektronikoaren bidez artezteko arauak eta zehaztapen teknikoak ezartzen dituena; eta, bestetik, abenduaren 27ko 802/2021 Foru Agindua, TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena arautzen dituena.
II.- OHAR JURIDIKOAK 
1.- KONTSULTA BATZORDEAREN  ESKUMENA IRIZPENA EMATEKO
Zerga arloan Arabako Lurralde Historikoak duen eskumenari buruzko lehenengo erreferentzia Espainiako Konstituzioaren lehen xedapen gehigarrian aurkituko dugu. Honela dio, hain zuzen: “Konstituzioak babestu eta onesten ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horietarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. Bat artikuluan: 
"Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, Euskal Autonomia Erkidegoarekiko Ekonomia Itunaren 46. Bi artikuluak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:
“Bi. Tributu informazioa emateko orokorrean legez eskatzen diren betebeharrak betetzea helburu duten aitorpenak Estatuko Administrazioari edo lurraldea dela-eta eskuduna den foru-aldundiari aurkeztu behar zaizkio, zeinek bere araudia betez, irizpide hauek kontuan harturik:
a) Tributu betebeharpekoek jarduera ekonomikoak egiten badituzte, eurek egiten dituzten enpresa edo lanbide jarduerak egiaztatu eta ikertzeko eskumena daukan administrazioari.
b) Tributu betebeharpekoek ez badute jarduera ekonomikorik egiten, egoitza fiskala non daukaten hartu behar dute kontuan, lurralde erkidean edo foru lurraldean.
Aurreko letretan xedatutakoaren ondorioetarako, jarauntsi banatugabeak, ondasun erkidegoak edo nortasun juridikorik gabeko beste erakunde batzuk direnean, aipatutako aitorpen horiek haien kideek edo partaideek egoitza fiskala duten administrazioaren aurrean ere aurkeztu beharko dira.
Bestalde, Autonomia Elkarte Osorako Erakundeen eta bertako Kondaira Lurraldeetako Foruzko Ihardutze Erakundeen Arteko Harremanei buruzko azaroaren 25eko 27/1983 Legeak 7.6 artikuluan foru organoen eskumen esklusibotzat jotzen ditu honako hauek: “Autonomia-Estatutoaren 41garren Atalak esaten dituenak eta, orohar, Ekonomia-Itunearen Legeak edo zergalaritza alorreko beste arau edo manuren batzuk emanda izan ditzaten guztiak”.
Bestalde, Arabako Lurralde Historikoko zerga sistemaren printzipio eta arau juridiko orokorrak arautzen dituen Arabako Zergei buruzko otsailaren 28ko 6/2005 Foru Arau Orokorrak, 4. artikuluan, ahalmena ematen dio Arabako Foru Aldundiari zergen arloan beharrezkoak diren garapen xedapen guztiak emateko.
Zehazki, Arabako Zergei buruzko otsailaren 28ko 6/2005 Foru Arau Orokorraren 29.2 artikuluaren e), f) eta i) letrek betebehar formala hauek ezartzen dituzte: fakturak edo ordezko dokumentuak egin eta entregatzea, eta bere zerga betebeharrekin zerikusia duten fakturak, dokumentuak eta egiaztagiriak gordetzea; Zerga Administrazioari bere zerga betebeharrekin lotuta zergapekoak gorde behar dituen liburuak, erregistroak, dokumentuak edo informazioa ematea; eta, azkenik, gailu edo bitarteko jakin batzuen arabera fakturatzeko betebeharra eta fakturazio hori Administrazioari igortzea.
Azkenik, Diputatuen Kontseiluaren martxoaren 30eko 40/1999 Foru Dekretuak, 3.1.b  artikuluan xedatzen duenez, Arabako Foru Administrazioaren Kontsulta Batzordeak nahitaezko irizpen bat emango du hauei buruz: "Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean edo lurralde historikoko araugintza garapenekoa, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean".
Azaldutako guztiagatik, Kontsulta Batzorde honek nahitaez eman behar du irizpena TicketBAI betebeharra duten zergadunek informazioa berehala emateko berezitasunak eta TicketBAI fitxategiak ez-ohiko egoera batzuetan bidaltzeko beste modu berezi batzuk arautzen dituen Foru Aginduari buruz.
2.- ERAKUNDE ESKUMENA ETA ARAUGINTZAKO GAIKUNTZA 
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 40. artikuluak ezartzen duenez, "Foru diputatuei dagokie:
…………………..

11. Araudiak egiteko eta zigortzeko ahalmena erabiltzea, Aldundiko beste organoek haren sailaren gaietan eta berariazko trebakuntza duten gaietan dauzkaten aginpideen kaltetan gabe".
3.- PROZEDURA 
Prozedura izapidetzean bete egin dira xedapen orokorrak egiteari buruz indarrean dauden arauak, honako arlo hauetan: proposamena aurkezteko eskumena duen erakundea, arau eraginari eta genero eraginaren txostenak egitea, eta Kontsulta Batzordeari kontsulta eskatzea eta hura onesteko organo eskumenduna.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2022ko martxoaren 22koa, eta han egiaztatzen da aintzat hartu beharreko proposamen edo oharrik ez dela erregistratu. 
29/2017 Foru Dekretuaren 14.4 artikuluan ezarritakoaren arabera, foru aginduaren proiektua denez, ez da nahitaezkoa genero eraginari buruzko txostena egitea.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoari jarraituz, foru dekretuaren proiektuaren aurrerapena jendaurrean jartzeko eta entzunaldia emateko izapideak egin dira, baliabide telematikoen bitartez, Arabako Foru Aldundiaren web orriaren bidez. Espedientean izapide horren emaitzei buruzko memoria jaso da, 2022ko martxoaren 31koa, eta bertan jasotzen da araugintzako xedapena idazteko aintzat hartu beharreko proposamen edo oharrik ez dela erregistratu.
III.- FORU DEKRETUAREN EGITURA 
Foru arauaren proiektuak zioen azalpena, bi artikulu dituen xedapen zati bat, azken xedapen bat eta hiru eranskin ditu. 
Xedapen zatian, foru aginduaren proiektuak aldatu egiten du, 1. artikuluan, abenduaren 26ko 703/2017 Foru Agindua, balio erantsiaren gaineko zergaren erregistro liburuak Arabako Foru Aldundiaren egoitza elektronikoaren bidez (aurrerantzean, BIH) artezteko arauak eta zehaztapen teknikoak ezartzen dituena, eta 9. artikulu berri bat sartzen du, TicketBAI betebeharrak emandako informazioari buruzko berezitasun jakin batzuk arautzen dituena. 
Gainera, aipatutako 703/2017 Foru Aginduari beste bi eranskin gehitzen zaizkio: II (Osatu fitxategiaren egitura eta balidazioak) eta III (Osatu zerbitzuaren betekizunak, prozedura eta Osatu fitxategia bidaltzeko zehaztapen tekniko eta funtzionalak). Eranskin horietan, Osatu fitxategiek bete behar dituzten izaera informatikoko baldintza teknikoak ezartzen dira.
Bestalde, foru aginduaren proiektu honen 2. artikuluaren bidez, aldatu egiten da abenduaren 27ko 802/2021 Foru Agindua, zeinaren bidez arautzen baitira TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena, hobekuntza teknikoak sartzeko, eta, gainera, I. eranskina aldatzen da. 
Azkenik, azken xedapen bakarrean xedatzen da foru araua ALHAOn argitaratu eta hurrengo egunean sartuko dela indarrean. 
IV.  ARAUDI PROPOSAMENAREN ANALISIA 
Arabako Zergei buruzko Foru Arau Orokorraren 29. artikuluak, 2. apartatuan, zerga betebehar formalak zerrendatzen ditu, eta haien artean daude hauek: 
“………………………….

e) Zergapekoek Fakturak edo ordezko agiriak egin eta eman behar dituzte, eta euren zerga betebeharrekin lotutako fakturak, agiriak eta frogagiriak gorde behar dituzte.
f) Administrazioari, berak eskatuta edo aldizkako aitorpenetan, ondokoa eman behar dizkiote: euren eta gainontzekoen zerga betebeharrak betetzearekin lotuta daudelako gorde behar dituzten liburuak, erregistroak, agiriak eta informazioa, eta zergen arloan garrantzia duten datu, txosten, aurrekari eta frogagiri guztiak.  Eman beharreko informazioa euskarri informatikoan badago, euskarrian bertan aurkeztu behar da, hala eskatuz gero.
…………………………………..

j) Fakturak gailu edo baliabide jakin batzuez egitea eta fakturak arautegian ezartzen den epealdiaren barruan bidaltzea Administrazioari.
Halaber, arautegian zehaztuko dira letra honetan aipatzen den betebeharreko baliabideak, gailuak, ezaugarriak eta gainerako inguruabar guztiak".
Horrez gainera, Arabako Zergei buruzko Foru Arau Orokorraren 90.1 artikuluak hau ezartzen du: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. apartatuan aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga-ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere".   
Arabako Zergei buruzko Foru Arau Orokorraren 90. artikuluaren 6. apartatuan honako hau adierazten da: "Arau bidez ezartzen denari lotuta, Zerga Administrazioak artikulu honetan eta hurrengoan aipatutako informazioa teknika eta baliabide elektroniko, informatiko eta telematikoen bidez emateko betekizunak eta baldintzak ezar ditzake".
Aurreko guztiaren ondorioa izan zen apirilaren 27ko 124/1993 Foru Dekretuaren bidez onetsitako Balio Erantsiaren gaineko Zergaren Erregelamenduaren 62. artikuluan arautzea Arabako Foru Aldundiaren egoitza elektronikoaren bidez BIHa aurkeztea. Sistema horren bidez, balio erantsiaren gaineko zergaren subjektu pasibo jakin batzuek elektronikoki eman behar dituzte fakturazio erregistroak, zehaztutako egitura eta eduki batekin.
Bestalde, apirilaren 21eko 13/2021 Foru Araua onetsi zen. Horren bidez, tresna teknologikoak erabiltzeko betebeharra ezartzen da, eta zergadunek neurri teknologiko aurreratuak erabili behar dituztela zehazten da, fakturazio sistemetan tresna teknologiko berriak erabiliz.
Bere artikuluen garapenaren ondorioz onetsi zen urriaren 5eko 48/2021 Foru Dekretua, TIcketBAI betebeharra garatzen duen Erregelamendua onesten duena. 
Arau hedapen horren guztiaren azken helburua da jarduera ekonomikoak garatzen dituzten zergadunen zerga ordainketaren kontrola eta Arabako Foru Aldundiko Ogasun Sailak jasotako informazio fluxua hobetzea. 
BIHren zehaztapen teknikoak Ogasun, Finantza eta Aurrekontu Saileko diputatuaren abenduaren 26ko 703/2017 Foru Aginduan araututa daude, eta TicketBAI betebeharrari buruzkoak, berriz, diputatu nagusiorde eta Ogasun, Finantza eta Aurrekontu Saileko diputatuaren abenduaren 27ko 802/2021 Foru Aginduan.
Nahiz eta bi betebehar horiek ez duten elkarren artean eraginik, BIHk balio erantsiaren gaineko zergaren erregistro liburuetan jartzen baitu arreta, eta TicketBAI betebeharrak, berriz, fakturak jaulkitzean, egia da badirela bi erregulazioek behartzen dituzten zergadunen kolektibo batzuk, eta horrek zenbait disfuntzio sortzen ditu.
Zehazki, enpresaburu edo profesionalak eta balio erantsiaren gaineko zergaren beste subjektu pasiboez ari gara, hain zuzen, hilabete naturaleko likidazio aldi bati atxikita daudenak, Zergaren Erregelamenduaren 71.3 artikuluan xedatutakoaren arabera.
Kontuan izan behar dugu TicketBAI betebeharra garatzen duen erregelamenduak, zeina urriaren 5eko 48/2021 Foru Dekretuaren bidez onetsi baitzen, Balio Erantsiaren gaineko Zergaren Erregelamenduaren 62.6 artikulua aldatu zuela. Honako hau ezarri zuen:
"TicketBAI betebeharra betetzeko zerga administrazioari bidalitako informazioak erregistro liburuak paragrafo honetan aipatzen den egoitza elektronikoaren bidez eramateko betebeharra betetzeko balioko du.  Hala ere, betebehar hori dela bide, bidalitako TicketBAI alta fitxategian jasotakoaz gain, informazio gehiago eman behar bada, hala badagokio, dagokion informazio gehigarria eman beharko da, erregelamendu honen 69 bis artikuluak ezarritako epean".
Laburbilduz, BIHk emandako informazioa, Balio Erantsiaren gaineko Zergaren Erregelamenduaren 63. artikuluan arautua, TicketBAI betebeharrak emandakoa baino zabalagoa da.
Hala, irizpenaren xede den foru aginduaren proiektuaren helburuetako bat da Balio Erantsiaren gaineko Zergaren Erregelamenduaren 62.2 artikuluan aipatzen den informazio gehigarria artezteko beharrezkoak diren arauak eta zehaztapen teknikoak ezartzea hilabete naturalarekin bat datorren likidazio aldi bati lotuta dauden enpresaburu edo profesionalentzat eta zergaren beste subjektu pasibo batzuentzat.
Horretarako, 9. artikulu berri bat sartzen da abenduaren 26ko 703/2017 Foru Aginduan (balio erantsiaren gaineko zergaren erregistro liburuak Arabako Foru Aldundiaren egoitza elektronikoaren bidez artezteko arauak eta zehaztapen teknikoak ezartzen dituena). 
Zehazki, BIHren aurkezleek TicketBAI betebeharra bete ondoren aurkeztu behar duten informazio gehigarria honako hau da:
a) Kanpoko erreferentzia. 
b) BEZari lotutako higiezin eskualdaketengatik jasotako zenbatekoa.
c) Legezko ordezkariaren IFZ. 
d) Beste alderdiaren ordezkariaren IFZ. 
e) Fakturazio akordioaren erregistro zenbakia. 
f) Oinordetzan emandako erakundea. 
g) Kupoia. 
h) Informazioa bat badator atxikipenik gabeko negozio lokal baten errentamenduaren xede den higiezin baten datuekin, higiezinaren egoerari eta katastro erreferentziari buruzko informazioa emango da.
Horretarako, Arabako Foru Aldundira bidaltzeko bi sistema ezarri dira:
a) Arabako Foru Aldundiaren egoitza elektronikoan zergadunaren eskura jartzen den web formularioa erabiliz. 
b) Mezuen trukean oinarritutako web zerbitzuen bidez. Truke horrek informazio gehigarriko fitxategi bakarra izango du, Osatu fitxategia izenekoa, eta banan-banan bidaliko da.
Era berean, II. eta III. eranskin berrietan, Osatu fitxategiek bete behar dituzten zehaztapen teknikoak zehazten dira, bai eta balio erantsiaren gaineko zergaren fakturen erregistro liburua Arabako Foru Aldundiaren egoitza elektronikoaren (BIH) bidez artezteko arauak eta zehaztapen teknikoak eta TicketBAI betebeharra ere.
Foru Aginduaren proiektuaren 2. artikuluari dagokionez, bi berrikuntza sartu dira TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena arautzen dituen abenduaren 27ko 802/2021 Foru Aginduan. 
Horrela, aipatutako 802/2021 Foru Aginduari hirugarren atal bat gehitzen zaio, bi artikulu berrirekin: batetik, 11. artikulua, TicketBAI betebeharra garatzen duen Erregelamendua onesten duen 14.4 artikuluan xedatutakoa garatzen duena, eta, bestetik, 12. artikulua, erregelamenduaren 15. artikuluan xedatutakoa garatzen duena, eta biak ere TicketBAI betebeharra garatzen duen Erregelamendua onesten duen Foru Gobernu Kontseiluaren urriaren 5eko 48/2021 Foru Dekretuarenak. Hona hemen:
11. artikulua. TicketBAI fitxategiak geroago bidaltzea, estaldurarik ez dagoela eta sarerako sarbidea ezinezkoa dela egiaztatzen den kasuetan.
Irtenbide bat planteatzen da, estaldurarik eza eta sarera sartzeko ezintasuna egiaztatuz gero, TicketBAI fitxategiak denbora errealean bidaltzea bideraezina den kasuetarako. 
Horrela, Arabako Foru Aldundiko Ogasun Zuzendaritzak baimena eman ondoren, fitxategi horiek geroago batera bidali ahal izango dira batera, hurrengo hilaren 15a baino lehen. Salbuespen gisa, uztailekoa urte bereko irailaren 15a baino lehen bidali ahal izango da.
12. artikulua. TicketBAI fitxategiak bidaltzeko kasu berezia, eragiketaren pertsona edo erakunde hartzaileak TicketBAI betebeharra betetzen duenean.
Fakturazio betebeharrak arautzen dituen Erregelamendua onesten duen Diputatuen Kontseiluaren maiatzaren 28ko 18/2013 Foru Dekretuak 5. artikuluan arautzen du eragiketaren hartzaileak faktura jaulkitzeko aukera. Kasu hori, logikoa denez, TicketBAI betebeharra garatzen duen Erregelamenduaren 15.2 artikuluan islatzen da.
Artikulu berri honen bidez, prozedura bat ezartzen da faktura modalitate honen jaulkitzaileak, pertsona edo erakunde hartzaileak onartu ondoren, dagokion TicketBAI fitxategia bidal dezan Arabako Foru Aldundiaren egoitza elektronikoaren bidez.
BIHri atxikita dauden enpresaburuen kasuan, hau da, balio erantsiaren gaineko zerga likidatzeko duten epea hilabete naturalarekin bat datorrenean, faktura igortzeko epea 8 egun naturalekoa izango da gehienez.
Azkenik, aurrekoaren ondorioz, aldatu egiten da abenduaren 27ko 802/2021 Foru Aginduaren I. eranskina (TicketBAI softwarearen zehaztapen teknikoak eta funtzionalak eta TicketBAI softwarearen erregistroan alta emateko adierazpena arautzen dituena), aurkezpen kasu berezi horiek informatikoki jasotzeko.
V. ONDORIOAK
Foru arauaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da. 

